ธนารักษ์ขยายเวลาจองเหรียญที่ระลึก "พระราชพิธีบรมราชาภิเษก"
กรมธนารักษ์ขยายเวลาการรับจองเหรียญที่ระลึกพระราชพิธีบรมราชาภิเษกถึง 10 พ.ค.นี้
2 เม.ย. 2562

กรมธนารักษ์ขยายเวลาการรับจองเหรียญที่ระลึกพระราชพิธีบรมราชาภิเษกถึง 10 พ.ค.นี้
นายอำนวย ปรีมนวงศ์ อธิบดีกรมธนารักษ์ เปิดเผยว่า ตามที่กรมธนารักษ์ได้เปิดให้ประชาชนจองเหรียญกษาปณ์ที่ระลึก และเหรียญที่ระลึก ในโอกาสพระราชพิธีบรมราชาภิเษก 4 พ.ค. 2562 ตั้งแต่วันที่ 4 มี.ค. ถึงวันที่ 4 เม.ย. 2562 แต่ประชาชนส่วนใหญ่ยังมีความต้องการในการสั่งจองเหรียญกษาปณ์ที่ระลึก และเหรียญที่ระลึกดังกล่าวเพื่อเก็บไว้เป็นที่ระลึกและร่วมเฉลิมพระเกียรติอีกเป็นจำนวนมาก กรมธนารักษ์จึงขยายเวลาการรับจองต่อไปอีกจนถึงวันที่ 10 พ.ค. 2562
ทั้งนี้ มีรายละเอียด ดังนี้ เหรียญกษาปณ์ที่ระลึก 1. เหรียญทองคำ 99.99 % ประเภทขัดเงา เส้นผ่าศูนย์กลาง 26 มม. น้ำหนัก 20 กรัม ราคา 40,000 บาท 2. เหรียญเงิน 92.5 % ประเภทขัดเงา เส้นผ่าศูนย์กลาง 35 มม. น้ำหนัก 22 กรัม ราคา 3,000 บาท เหรียญโลหะสีขาว (ทองแดงผสมนิกเกิล) เส้นผ่าศูนย์กลาง 32 มม. น้ำหนัก 15 กรัม ราคา 20 บาท อีกทั้งยังมีเหรียญที่ระลึก เหรียญแพลทินัม เส้นผ่าศูนย์กลาง 60 มม. น้ำหนัก 240 กรัม ราคา 1 ล้านบาท เหรียญเงินรมดำพ่นทรายพิเศษ 95 % เส้นผ่าศูนย์กลาง 50 มม. น้ำหนัก 70 กรัม ราคา 5,000 บาท และเหรียญทองแดงรมดำพ่นทรายพิเศษ 95 % เส้นผ่าศูนย์กลาง 50 มม. น้ำหนัก 60 กรัม ราคา 3,000 บาท
นอกจากนี้จะมีการเปิดจำหน่าย เหรียญเฉลิมพระเกียรติ (เหรียญที่ระลึกประดับแพรแถบ) ชนิดบุรุษ และสตรี ราคาจำหน่ายเหรียญละ 1,600 บาท เปิดจำหน่ายตั้งแต่วันที่ 24 เม.ย. 2562 เป็นต้นไป ณ หน่วยจำหน่ายของกรมธนารักษ์ โดยในรอบนี้จะเปิดให้จองไม่จำกัดจำนวนในเหรียญทุกประเภท และสามารถรับเหรียญได้วันที่ 1 มิ.ย. 2562 เป็นต้นไป
สำหรับประชาชนที่สนใจสามารถจองเหรียญกษาปณ์ที่ระลึก และเหรียญที่ระลึกดังกล่าวได้ ณ หน่วยงานของกรมธนารักษ์ สำนักการคลัง กรมธนารักษ์ ซอยอารีย์สัมพันธ์ ถนนพระรามที่ 6 กรุงเทพฯ พิพิธภัณฑ์เหรียญกษาปณานุรักษ์ ถนนจักรพงษ์ กรุงเทพฯ สำนักบริหารเงินตรา ถนนพลโยธิน จังหวัดปทุมธานี สำนักงานธนารักษ์พื้นที่ 76 พื้นที่ ศาลาธนารักษ์ 1 ถนนราชดำเนิน จังหวัดเชียงใหม่ ศาลาธนารักษ์ 2 ศาลากลางจังหวัด จังหวัดสงขลา ธนาคารกรุงไทย บริษัท ไปรษณีย์ไทย จำกัด และบริษัท เคาน์เตอร์เซอร์วิส จำกัด พร้อมกับจะมีการเปิดภาพเหรียญประเภทต่างๆ ในวันที่ 24 เม.ย.นี้